আর সাসপেন্ড নয় কুস্তি ফেডারেশন, হাইকোর্টে জানাল কেন্দ্র

নয়াদিল্লি: সর্বভারতীয় কুস্তি (Wrestling Federation of India) সংস্থার ক্ষেত্রে থাকা সাসপেনশনের নির্দেশ প্রত্যাহার করে নেওয়া হয়েছে বলে দিল্লি হাইকোর্টকে (Delhi High Court) জানাল কেন্দ্রীয় সরকার (Union Government)। রেসলিং ফেডারেশন অফ ইন্ডিয়ার ২০২৩ সালের ২৪ ডিসেম্বর জারি হওয়া সাসপেনশন অর্ডার কেন্দ্রীয় ক্রীড়ামন্ত্রক প্রত্যাহার করে নিয়েছে। এই মাসের ১০ তারিখে যুব ও ক্রীড়ামন্ত্রকের তরফ থেকে সেই মতো নির্দেশ জারি হয়েছে।

উচ্চ আদালতের প্রধান বিচারপতি দেবেন্দ্রকুমার উপাধ্যায় ও বিচারপতি তুষার রাও গেডেলার ডিভিশন বেঞ্চকে এ কথা জানানো হলে ডব্লুএফআই-এর আবেদনের নিষ্পত্তি ঘটে।

উল্লেখ, ডব্লুএফআই সাসপেন্ড থাকায় ওই ফেডারেশনের দায়িত্ব ইন্ডিয়ান অলিম্পিক অ্যাসোসিয়েশনের (IOA) অ্যাড হক কমিটিকে দেন দিল্লি হাইকোর্টের একক বিচারপতি। সেই নির্দেশের বিরুদ্ধেই আবেদন করা হয়েছিল।

আরও পড়ুন: আইপিএলে নিষিদ্ধ তামাক ও অ্যালকোহলের বিজ্ঞাপন, নির্দেশ কেন্দ্রের

জর্ডনের আম্মানে ২৩ মার্চ থেকে শুরু হতে চলেছে সিনিয়র এশিয়ান চ্যাম্পিয়নশিপ। কিন্তু বর্তমান পরিস্থিতির কারণে ডব্লুএফআই বা ওই কমিটির পক্ষে সেখানে প্রতিযোগী পাঠানো সমস্যা তৈরি করেছে। ৬ মার্চের শুনানিতে কেন্দ্রীয় সরকার আদালতকে জানায়, সাসপেনশনের নির্দেশ পুনর্বিবেচনা করে দেখা হচ্ছে।

কেন্দ্রীয় সরকারের সাসপেনশন অর্ডার যতদিন বহাল থাকবে, ততদিন একক বিচারপতির রায় কার্যকর থাকার কথা ছিল। তাই কেন্দ্রীয় সরকার তার সাসপেনশন অর্ডার প্রত্যাহার করে নেওয়ায় একক বিচারপতির রায়ের কার্যকারিতাও আর থাকল না বলে জানিয়েছে ডিভিশন বেঞ্চ।

প্রসঙ্গত, বিক্ষুব্ধ কুস্তিগির বজরং পুনিয়া, বিনেশ ফোগট, সাক্ষী মালিক এবং সত্যরথ কাদিয়ান আদালতে আবেদন করেছিলেন, কেন্দ্রীয় সরকার যেন ফেডারেশনের উপর জারি থাকা সাসপেনশন অর্ডার প্রত্যাহার না করে।

দেখুন অন্য খবর: